Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ που τροποποιεί τον κανονισμό (EΚ) αριθ. 1349/2000 περί ορισμένων παραχωρήσεων υπό τη μορφή κοινοτικών δασμολογικών ποσοστώσεων για ορισμένα γεωργικά προϊόντα και περί προσαρμογής, ως αυτόνομου και μεταβατικού μέτρου, ορισμένων γεωργικών παραχωρήσεων προβλεπόμενων στην Ευρωπαϊκή Συμφωνία με την Εσθονία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό (ΕΚ) αριθ. 1349/2000, το Συμβούλιο καθιέρωσε ορισμένες παραχωρήσεις υπό μορφή κοινοτικών δασμολογικών ποσοστώσεων για ορισμένα γεωργικά προϊόντα και προέβλεψε προσαρμογή, ως αυτόνομο και μεταβατικό μέτρο, ορισμένων γεωργικών παραχωρήσεων προβλεπόμενων στην Ευρωπαϊκή Συμφωνία με την Εσθονία.

Το παράρτημα A(β) του εν λόγω κανονισμού καθορίζει τις παραχωρήσεις, υπό μορφή κοινοτικών δασμολογικών ποσοστώσεων, για ορισμένα γεωργικά προϊόντα που εισάγονται από την Εσθονία.

Είναι αναγκαίο να προβλεφθούν κανόνες διαχείρισης για τις δασμολογικές ποσοστώσεις που θα χρησιμοποιηθούν σύμφωνα με την χρονολογική σειρά των τελωνειακών διασαφήσεων (η μέθοδος «πρώτος αφιχθείς, πρώτος εξυπηρετηθείς), βάσει των άρθρων 308α έως 308γ του κανονισμού (EΟΚ) αριθ. 2454/93 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα. Επιπλέον πρέπει να δημοσιευθεί ο αύξων αριθμός που απαιτείται για τη διαχείριση των δασμολογικών ποσοστώσεων.

Σκοπός της παρούσας πρότασης είναι να συμπεριλάβει αυτούς του κανόνες διαχείρισης στον κανονισμό (EΚ) αριθ. 1349/2000 και να αντικαταστήσει το παράρτημα A (β) με σκοπό να συμπεριληφθούν οι αναγκαίοι αύξοντες αριθμοί.

Ζητείται από το Συμβούλιο να εγκρίνει τον προτεινόμενο κανονισμό.

2000/0245 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ που τροποποιεί τον κανονισμό (EΚ) αριθ. 1349/2000 περί ορισμένων παραχωρήσεων υπό τη μορφή κοινοτικών δασμολογικών ποσοστώσεων για ορισμένα γεωργικά προϊόντα και περί προσαρμογής, ως αυτόνομου και μεταβατικού μέτρου, ορισμένων γεωργικών παραχωρήσεων προβλεπόμενων στην Ευρωπαϊκή Συμφωνία με την Εσθονία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθροe 133,

την πρόταση της Επιτροπής,

Εκτιμώντας τα εξής:

(1) Δυνάμει του κανονισμού (EΚ) αριθ. 1349/2000 [1], το Συμβούλιο καθιέρωσε με ισχύ από 1ης Ιουλίου 2000 ορισμένες παραχωρήσεις υπό τη μορφή κοινοτικών δασμολογικών ποσοστώσεων για ορισμένα γεωργικά προϊόντα και προέβλεψε προσαρμογή, ως αυτόνομο και μεταβατικό μέτρο, ορισμένων γεωργικών παραχωρήσεων προβλεπόμενων στην Ευρωπαϊκή Συμφωνία με την Εσθονία.

[1] ΕΕ L 155, της 28.6.2000, σ.1, corrigendum στην ΕΕ L ...., σ.

(2) Το παράρτημα A(β) του εν λόγω κανονισμού καθορίζει τις παραχωρήσεις, υπό μορφή κοινοτικών δασμολογικών ποσοστώσεων, για ορισμένα γεωργικά προϊόντα καταγωγής Εσθονίας.

(3) Είναι αναγκαίο να καθορισθούν οι κανόνες διαχείρισης για τις δασμολογικές ποσοστώσεις οι οποίες παραχωρούνται σύμφωνα με την χρονολογική σειρά των ημερομηνιών των τελωνειακών διασαφήσεων, και να εισαχθούν οι αύξοντες αριθμοί αυτών των ποσοστώσεων. Ότι, ως εκ τούτου, πρέπει να τροποποιηθεί για το σκοπό αυτό ο κανονισμός (EΚ) αριθ. 1349/2000 και να αντικατασταθεί το παράρτημα Α(β).

(4) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα [2] κωδικοποίησε τους κανόνες διαχείρισης που εφαρμόζονται στις δασμολογικές ποσοστώσεις τις προοριζόμενες να χρησιμοποιηθούν σύμφωνα με τη χρονολογική σειρά των ημερομηνιών τελωνειακής διασάφησης,

[2] ΕΕ L 253, της 11.10.1993, σ. 1. Κανονισμός όπως τροποποιήθηκε τελευταία από τον κανονισμό (EΚ) αριθ. 1602/2000 της Επιτροπής (ΕΕ L 188, 26.7.2000, σ.1).

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΚ) αριθ. 1349/2000 τροποποιείται ως εξής:

1. Στο άρθρο 1 παράγραφος 3, η αναφορά στο άρθρο 2 παράγραφος 2 αντικαθίσταται από το «άρθρο 3 παράγραφος 2».

2. Παρεντίθεται το εξής νέο άρθρο 2:

"Άρθρο 2

Τις δασμολογικές ποσοστώσεις των οποίων ο αύξων αριθμός είναι μεγαλύτερος από 09.5100 διαχειρίζεται η Επιτροπή σύμφωνα με τα άρθρα 308α, 308β και 308γ του κανονισμού (EΟΚ) αριθ. 2454/93."

3. Το άρθρο 2 γίνεται "Άρθρο 3".

4. Το άρθρο 3 γίνεται "Άρθρο 4".

5. Το Παράρτημα A (β) αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

ΠΑΡΑΡΤΗΜΑ "ΠΑΡΑΡΤΗΜΑ A(β)

>ΘΕΣΗ ΠIΝΑΚΑ>

(1) Με την επιφύλαξη των κανόνων ερμηνείας της Συνδυασμένης Ονοματολογίας, η διατύπωση της περιγραφής των εμπορευμάτων θεωρείται ενδεικτική δεδομένου ότι το προτιμησιακό καθεστώς καθορίζεται, στο πλαίσιο του παρόντος παραρτήματος, με βάση τους κωδικούς της ΣΟ. Στις περιπτώσεις που αναφέρονται κωδικοί ex ΣΟ, το προτιμησιακό καθεστώς καθορίζεται από τη συνεκτίμηση του κωδικού της ΣΟ και της αντίστοιχης περιγραφής.

(2) Στις περιπτώσεις όπου υπάρχει ελάχιστος δασμός ΜΕΚ, ο ελάχιστος εφαρμοζόμενος δασμός ισούται με τον ελάχιστο δασμό ΜΕΚ πολλαπλασιαζόμενο με το ποσοστό που αναφέρεται στην παρούσα στήλη.

(3) Η ποσόστωση αυτού του προϊόντος ανοίχτηκε για την Τσεχική Δημοκρατία, τη Σλοβακική Δημοκρατία, τη Βουλγαρία, τη Ρουμανία, την Ουγγαρία, την Πολωνία, την Εσθονία, τη Λεττονία και τη Λιθουανία. Σε περίπτωση εισαγωγών στην Κοινότητα ζώντων κατοικιδίων βοοειδών που υπερβαίνουν τα 500 000 κεφάλια για οιοδήποτε δεδομένο έτος, η Κοινότητα μπορεί να λάβει τα μέτρα που απαιτούνται για την προστασία της αγοράς, με την επιφύλαξη όλων των άλλων δικαιωμάτων που παρέχει η συμφωνία.

(4) Η ποσόστωση αυτού του προϊόντος ανοίχτηκε για την Τσεχική Δημοκρατία, τη Σλοβακική Δημοκρατία, τη Βουλγαρία, τη Ρουμανία, την Ουγγαρία, την Πολωνία, την Εσθονία, τη Λεττονία και τη Λιθουανία. Ο εφαρμοζόμενος δασμός ανέρχεται σε 6%.

(5) Η ποσόστωση αυτού του προϊόντος ανοίχτηκε για την Εσθονία, τη Λεττονία και τη Λιθουανία. Η Κοινότητα πρέπει να λάβει υπόψη, στο πλαίσιο της νομοθεσίας της και εφόσον κρίνεται σκόπιμο, τις ανάγκες εφοδιασμού της κοινοτικής αγοράς και την ανάγκη διατήρησης σε ισορροπία.

(6) Με εξαίρεση τους κωδικούς ΣΟ 0203 11 90, 0203 12 90, 0203 19 90, 0203 21 90, 0203 22 90, 0203 29 90.

(7) Με εξαίρεση το φιλέτο που αναφέρεται ξεχωριστά.

(8) Με εξαίρεση τους κωδικούς ΣΟ 0207 13 91, 0207 14 91, 0207 26 91, 0207 27 91, 0207 34 10, 0207 34 90, 0207 35 91, 0207 36 81, 0207 36 85, 0207 36 89.

(9) Με εξαίρεση τους κωδικούς ΣΟ 0408 11 20, 0408 19 20, 0408 91 20, 0408 99 20.

(10) Με εξαίρεση τους κωδικούς ΣΟ 0701 10 00, 0701 90 10.

(11) Με την επιφύλαξη του καθεστώτος ελάχιστης τιμής εισαγωγής που περιέχει το παράρτημα του παρόντος παραρτήματος.

(12) Η μείωση εφαρμόζεται μόνο στο κατ' αξίαν μέρος του δασμού."

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΔΡΑΣΗΣ

Πρόταση για κανονισμό του Συμβουλίου που τροποποιεί τον κανονισμό (EΚ) αριθ. 1349/2000 του Συμβουλίου περί ορισμένων παραχωρήσεων υπό τη μορφή κοινοτικών δασμολογικών ποσοστώσεων για ορισμένα γεωργικά προϊόντα και περί προσαρμογής, ως αυτόνομου και μεταβατικού μέτρου, ορισμένων γεωργικών παραχωρήσεων προβλεπόμενων στην Ευρωπαϊκή Συμφωνία με την Εσθονία.

2. ΣΧΕΤΙΚΟ ΚΟΝΔΥΛΙ ΤΟΥ ΠΡΟΫΠΟΛΟΓΙΣΜΟΥ

Κεφάλαιο 10

3. ΝΟΜΙΚΗ ΒΑΣΗ

- Άρθρο 133 της συνθήκης

4. ΣΤΟΧΟΣ

Να συμπληρωθεί ο κανονισμός (EΚ) με την προσθήκη των αναγκαίων κανόνων διαχείρισης και αυξόντων αριθμών για τις δασμολογικές ποσοστώσεις που χρησιμοποιούνται σύμφωνα με τη χρονολογική σειρά των ημερομηνιών των τελωνειακών διασαφήσεων.

5. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Δεδομένου ότι οι προτεινόμενες τροποποιήσεις είναι καθαρά τεχνικές προσθήκες, δεν έχουν δημοσιονομικό αντίκτυπο σε σύγκριση με τις παραχωρήσεις που καθιερώνει ο κανονισμός (EΚ) αριθ. 1349/2000.

6. ΜΕΤΡΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ

Οι διατάξεις για τη διαχείριση των ποσοστώσεων καθορίζουν τα απαιτούμενα μέτρα πρόληψης και προστασίας κατά της απάτης και των ανωμαλιών.